Barbara Bouchet

Barbara Bušė (g. 1944 m. rugpjūčio 15 d. Reichenbergas, tuo laikotarpiu – Vokietija) – kino aktorė ir televizijos laidų vedėja, aštuntojo dešimtmečio „sekso simbolis“, didžiausio populiarumo pasiekusi Italijoje.

Biografija 
Barbara gimė Reichenberg mieste, Sudetuose, dabartinėje Čekijoje 1944 m. Tuo metu ši teritorija buvo okupuota Vokietijos.

Baigiantis karui, šeima nusprendė emigruoti ir 1949 m. atvyko į JAV. Jie įsikūrė San Franciske, kur Barbara ir užaugo.

1959 m. ji laimėjo vietinės televizijos stoties KPIX-TV organizuotą grožio konkursą „Miss Gidget“. Nuo 1959 m. iki 1962 m. ji dalyvavo šios televizijos paaugliams skirtoje programoje „The KPIX Dance Party“ kaip viena šokėjų. Nusprendusi tapti aktore, Barbara persikėlė į Holivudą, kur pakeitė savo pavardę į lengviau tariamą prancūzišką versiją „Bušė“.

Pirmieji jos bandymai buvo darbas televizijos ir spaudos reklamose. 1964 m. ji debiutavo kine epizodiniu vaidmeniu komedijoje „What a Way to Go!“ Išvaizdi šviesiaplaukė netruko atkreipti į save dėmesio ir sulaukti naujų pasiūlymų, tačiau daugelis vaidmenų buvo antraeiliai: juostose „Please Come Home!“ (1965), „Harmo metodas“ (1965), „Agent for H.A.R.M“ (1966) ji dažniausiai vaidindavo seksualias merginas. 1965 ir 1967 m. jos nuotraukos pasirodė žurnalo „Playboy“ JAV versijose ir tais pačiais metais kine ji suvaidino Mis Manipeni filme „Casino Royale“ apie agentą 007 Džeimsą Bondą (ši juosta nepriklauso oficialiai filmų serijai).

Po vaidmenų įvairių serialų epizoduose ir matydama, kad jai siūlomi vienodi vaidmenys, Barbara nusprendė išmėginti savo jėgas Europoje ir persikėlė į Italiją. 1970–asiais ji tapo viena žinomiausių šalies aktorių, vaidinančių įvairiausių žanrų fimuose: tiek erotinėse komedijose, tiek giallo ar kriminalinėse juostose, iš kurių žymiausios yra „Nekaltųjų kančios“ (1972), „Pasimatymų namai“ (1972), „Riko“ (1973) ir „Mirtinas pyktis“ (1976). 1971 m. filme „Juodas tarantulo pilvas“ ji vaidino su Barbara Bach ir Claudine Auger – aktorėmis, taip pat sukūrusiomis vaidmenis filmuose apie Džeimsą Bondą, o 1980 m. komedijoje „Žmona atostogose... meilužė mieste“ nusifilmavo su kita populiaria Italijos aktore Edwige Fenech.

9 dešimtmečio pradžioje, pasibaigus erotinių komedijų populiarumo bangai, aktorė filmavosi labai retai, pasirodydama tik TV serialuose ir daugiau dėmesio skirdama kitai veiklai, taip pat ir TV laidų vedėjos (1984 m. TV šou„ Bene, Bravi, Bis“ ji vedė kartu su Fenech). 

1985 m. ji įkūrė savo prodiusavimo kompaniją, Romoje atidarė sporto klubą ir išleido seriją knygų bei vaizdajuosčių apie fitnesą. 1995 m. aktorė išmėgino jėgas teatre, komedijoje „La Presidentessa“. 

Vienas paskutiniųjų jos žymesnių vaidmenų kine buvo 2002 m. Martino Scorsese juostoje „Niujorko gaujos“. Po šio filmo Barbara vėl pradėjo dažniau filmuotis, daugiausia TV serialuose.

Asmeninis gyvenimas 

1983 m. spalį, būdama 40, Barbara pozavo žurnalo „Penthouse“ Italijoje leidžiamai versijai, o jos nuotraukos ne kartą buvo ir ant šioje šalyje leidžiamo „Playboy“ viršelio. Šia fotosesija buvo jos, kaip sekso simbolio, atsisveikinimas.

Vienas iš aktorės pomėgių – tapyba.

1976 m. Barbara ištekėjo už prodiuserio Luigi Borghese, su kuriuo susilaukė 2 sūnų: Alessandro (1976) ir Massimiliano (1989). 2006 m. jie pradėjo gyventi atskirai.

Dalinė filmografija 

 1964 – „Gerasis kaimynas Semas“ ..... epizodinis vaidmuo
 1965 – „Harmo metodas“ ..... Liza
 1967 – „Casino Royale“ ..... mis Manipeni
 1967 – „Pavojingas maršrutas“ ..... Marita
 1969 – „Mieloji Čaritė“ ..... Uršula
 1969 – „Karštas smūgis“ ..... Monika Braun
 1969 – „Raudonoji karalienė žudo septynis kartus“ ..... Kiti Vildenbriuk
 1969 – „Surabajos sąmokslas“ ..... Irena Stoun
 1970 – „Santuokinė pareiga“ ..... Kandida
 1971 – „Vyras lediniu žvilgsniu“ ..... Ana Saks
 1971 – „Donžuano meilužės“ ..... Esmeralda 
 1971 – „Malonumo beieškant“ ..... Greta
 1971 – „Juodas tarantulo pilvas“ ..... Marija
 1971 – „Nesvetimauk“ ..... Nadina
 1971 – „Nokautas“ ..... Barbara
 1972 – „9 kalibras“ ..... Nelė
 1972 – „Nekaltųjų kančios“ ..... Patricija
 1972 – „Pasimatymų namai“ ..... Fransina
 1972 – „Nuoga kumelė“ ..... Gemata
 1972 – „Tūkstantis ir viena malonumų naktis“ ..... Miriam
 1972 – „Valerija viduje ir išorėje“ ..... Valerija
 1973 – „Riko“ ..... Scila
 1974 – „Tie, kurie viską sprendžia“ ..... Mardžė
 1974 – „Begėdė“ ..... Silvija Lorenzi
 1974 – „Kastro vienuolyno vyresnioji“ ..... abatė Elena
 1975 – „Senais laiptais“ ..... Karla
 1975 – „Antis apelsinų padaže“ ..... Pati
 1975 – „Mano motinos draugas“ ..... Barbara
 1976 – „40 laipsnių po antklode“ ..... moteris 
 1976 – „Kablys“ ..... Iro 
 1976 – „Mirtinas pyktis“ ..... Enė
 1976 – „Nuogi ir be gėdos“ ..... Violantė
 1977 – „Kruvini deimantai“ ..... Liza
 1978 – „Kaip atsikratyti žmona ir rasti meilužę“ ..... Eleonora Rubens
 1979 – „Šeštadienis, sekmadienis ir penktadienis“ ..... Enza
 1979 – „Saldymedis“ ..... Rafaela
 1980 – „Žmona atostogose... meilužė mieste“ ..... Valerija
 1980 – „Aš fotogeniškas“ 
 1981 – „Spagečiai vidurnaktį“ ..... Celestė
 1981 – „Grietinėlė, šokoladas ir paprika“ ..... Eleonora
 1982 – „Deimantinis ryšys“ ..... Karen
 1983 – „Raudona ir juoda“ ..... Mina Kapler
 2001 – „Mūsų tropikų sala“ ..... TV laidos vedėja
 2002 – „Niujorko gaujos“ ..... misis Šermerhorn
 2018 – „Paslėpk močiutę šaldiklyje“ ..... Birgita
 2021 – „Monstrų šeimynėlė“ ..... Krisilda

Šaltiniai

Nuorodos 

 IMDb profilis

JAV aktoriai
Vokietijos aktoriai
Italijos aktoriai